UNIQ เป๋าตุง! ซิวงานรถไฟทางคู่ “ลพบุรี-ปากน้ำโพ” ควบสัญญา 1-2 มูลค่า 1.87 หมื่นลบ.
UNIQ มือขึ้น! ซิวงานรถไฟทางคู่ “ลพบุรี-ปากน้ำโพ” ควบสัญญา 1-2 รวมมูลค่า 1.87 หมื่นล้านบาท ขณะที่ล่าสุด ณ เวลา 16.00 ราคาหุ้น UNIQ อยู่ที่ 18.80 บาท บวก 0.20 บาท หรือ 1.08% ด้วยมูลค่าซื้อขาย 378.62 ล้านบาท
7 ก.ย. 2560

จากกรณีที่ การรถไฟแห่งประเทศไทย (รฟท.) เปิดเผยผลการประมูลงานก่อสร้างโครงการรถไฟทางคู่ ลพบุรี-ปากน้ำโพ สัญญา 1 ช่วงบ้านกลับ-โคกกระเทียม ซึ่งเป็นงานรถไฟยกระดับ มีผู้เสนอราคาต่ำสุด 10,050 ล้านบาท จากราคากลาง 10,147 ล้านบาท
ทั้งนี้ผู้สื่อข่าวรายงานว่า กลุ่มกิจการร่วมค้า ยูเอ็น-เอสเอช ประกอบด้วย บริษัท ยูนิค เอ็นจิเนียริ่ง แอนด์ คอนสตรัคชั่น จำกัด (มหาชน) หรือ UNIQ และบริษัท ชิโนไฮโดร คอร์ปอเรชั่น ลิมิเต็ด เป็นผู้เสนอราคาต่ำสุดในการประมูลดังกล่าว
นอกจากนี้ UNIQ ยังเป็นผู้เสนอราคาต่ำสุดในโครงการก่อสร้างรถไฟทางคู่ สายลพบุรี-ปากน้ำโพ สัญญาที่ 2 ช่วงท่าแค-ปากน้ำโพ โดยมีราคากลางอยู่ที่ 8,813 ล้านบาท ขณะที่ UNIQ เสนอราคาต่ำสุดที่ 8,649 ล้านบาท
ด้านราคาหุ้น UNIQ ปรับตัวขึ้นตอบรับกับประเด็นดังกล่าว ล่าสุด ณ เวลา 16.00 ราคาหุ้นอยู่ที่ 18.80 บาท บวก 0.20 บาท หรือ 1.08% ด้วยมูลค่าซื้อขาย 378.62 ล้านบาท
อนึ่ง โครงการก่อสร้างรถไฟทางคู่มีทั้งหมด 5 เส้นทาง ได้แก่ เส้นทางนครปฐม-หัวหิน , เส้นทางหัวหิน-ประจวบคีรีขันธ์, เส้นทางประจวบคีรีขันธ์-ชุมพร , เส้นทางมาบกะเบา- ชุมทางถนนจิระ และ เส้นทางลพบุรี-ปากน้ำโพ